Un europarlamentar primește lunar un venit considerabil, format din mai multe componente: salariu de bază, indemnizație, diurnă și alte sume decontate de către instituția europeană. În total, venitul unui europarlamentar poate ajunge la aproximativ 18.000 de euro pe lună.
Dacă luăm în considerare faptul că într-o lună obișnuită sunt 22 de zile lucrătoare, rezultă că un europarlamentar câștigă aproximativ 818 euro pe zi, adică echivalentul a peste 4000 de lei pentru o zi de muncă.
Din ce este compus salariul unui europarlamentar?
Salariul de bază este de 10.075,18 euro brut și 7.853,89 euro net, după deducerea impozitelor UE și a contribuțiilor la asigurări, bani care provin din bugetul Parlamentului European.
În afară de salariul de bază, fluturașul de salariu al unui europarlamentar include diferite alte elemente. Unul dintre acestea este indemnizația pentru cheltuieli generale, care se ridică la 4.950 de euro lunar. Această sumă este destinată acoperirii diverselor cheltuieli, cum ar fi echipamentele și software-ul pentru birou, telefoanele mobile, abonamentele la internet și, în anumite cazuri, chiriile birourilor din țara în care sunt aleși. Membrii Parlamentului European sunt obligați să raporteze aceste cheltuieli online, garantând astfel transparența financiară.
În plus, se includ și diurna în valoare de 350 de euro pe zi, care acoperă cheltuielile pentru cazare, masă și alte necesități zilnice. Cu toate acestea, suma totală pe care un parlamentar o poate primi depinde de prezența sa în Parlamentul European și de semnarea unui registru de prezență, fiind legată de numărul de voturi la care participă.
Iar lista beneficiilor nu se oprește aici. Europarlamentarii mai primesc rambursări pentru călătoriile oficiale, având limite stabilite pentru tarifele de avion și tren, și indemnizații pentru cheltuieli medicale. La finalul mandatului, ei pot beneficia de o indemnizație de concediere echivalentă cu o lună de salariu pentru fiecare an de mandat.
Pe lângă acestea, există și beneficii indirecte, cum ar fi pensiile și alocațiile pentru personalul angajat, care este remunerat din bugetul Parlamentului European. Aceste beneficii sunt supuse regulilor stricte și monitorizate pentru a preveni conflicte de interese sau abuzuri. În ceea ce privește asistenții, fiecare europarlamentar dispune de un buget total de aproximativ 28 000 de euro, pe care trebuie să-l distribuie în funcție de numărul de consilieri de care are nevoie.